CELEX: 32019D1763
Language: et
Date: 2019-10-04 00:00:00
Title: Nõukogu otsus (EL) 2019/1763, 4. oktoober 2019, millega määratakse kindlaks Euroopa Liidu nimel Rahvusvaheliste Raudteevedude Valitsustevahelise Organisatsiooni (OTIF) tehnikaekspertide komisjonis võetav seisukoht seoses riiklike veeremiregistrite (NVR) kirjelduse ja kaubaveo telemaatiliste seadmete ühtsete tehniliste eeskirjade (UTP TAF) teatavate muudatustega

24.10.2019   
               
               
                  ET
               
               
                  Euroopa Liidu Teataja
               
               
                  L 270/79
               
            
         NÕUKOGU OTSUS (EL) 2019/1763,
         4. oktoober 2019,
         millega määratakse kindlaks Euroopa Liidu nimel Rahvusvaheliste Raudteevedude Valitsustevahelise Organisatsiooni (OTIF) tehnikaekspertide komisjonis võetav seisukoht seoses riiklike veeremiregistrite (NVR) kirjelduse ja kaubaveo telemaatiliste seadmete ühtsete tehniliste eeskirjade (UTP TAF) teatavate muudatustega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 91 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Kooskõlas nõukogu otsusega 2013/103/EL (1) on liit ühinenud 9. mai 1980. aasta rahvusvahelise raudteeveo konventsiooniga (COTIF), mida on muudetud 3. juuni 1999. aasta Vilniuse protokolliga.
                  
               
                     (2)
                  
                  
                     Kõik liikmesriigid, välja arvatud Küpros ja Malta, on COTIFi osalised.
                  
               
                     (3)
                  
                  
                     Vastavalt COTIFi artiklile 13 tagab Rahvusvaheliste Raudteevedude Valitsustevahelise Organisatsiooni (OTIF) tegevuse muu hulgas tehnikaekspertide komisjon (CTE). Vastavalt COTIFi artikli 20 lõike 1 punktile e ning lisa G (ATMF) artikli 13 lõigetele 1, 4 ja 5, on CTE pädev tegema otsuseid riiklike veeremiregistrite (NVR) kirjelduse vastuvõtmise või muutmise kohta. Vastavalt COTIFi artikli 20 lõike 1 punktile b ning lisa F (APTU) artiklile 6 on CTE pädev tegema otsuseid kaubaveo telemaatiliste seadmete ühtsete tehniliste eeskirjade (UTP TAF) vastuvõtmise või COTIFi lisal F (APTU) ja lisal G (ATFM) põhineva ühtse tehnilise eeskirja muutmise kohta.
                  
               
                     (4)
                  
                  
                     CTE leppis oma 12. ja 13. juunil 2019 toimunud 12. istungil kokku algatada kirjalik menetlus, et võtta vastu otsused NVRi kirjelduse ja UTP TAFi lisa I muutmise kohta.
                  
               
                     (5)
                  
                  
                     Kavandatud muudatuste eesmärk on ühtlustada NVRi kirjeldus ja UTP TAF vastavalt komisjoni rakendusotsusega (EL) 2018/1614 (2) ja komisjoni rakendusmäärusega (EL) 2019/778 (3).
                  
               
                     (6)
                  
                  
                     Kavandatud muudatused on kooskõlas liidu õiguse ja strateegiliste eesmärkidega, aidates kaasa OTIFi õigusaktide ühtlustamisele asjaomase liidu õigusega, mistõttu peaks liit neid toetama.
                  
               
                     (7)
                  
                  
                     On asjakohane määrata kindlaks liidu nimel CTEs võetav seisukoht, kuna kavandatavad muudatused on liidu jaoks siduvad,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvaheliste Raudteevedude Valitsustevahelise Organisatsiooni (OTIF) tehnikaekspertide komisjonis (CTE) seoses NVRi kirjelduse ja UTP TAFi lisa I muudatustega, on järgmine:
            
                        a)
                     
                     
                        hääletada CTE kavandatud NVRi kirjelduse muudatuste poolt, nagu need on esitatud CTE töödokumendis TECH-19001-CTE12-5.1, ning
                     
                  
                        b)
                     
                     
                        hääletada CTE kavandatud UTP TAFi lisa I muudatuste poolt, nagu need on esitatud CTE töödokumendis TECH-18037-CTE12-5.2.
                     
                  Esimeses lõigus osutatud seisukoha esitab komisjon.
         
         
            Artikkel 2
            CTE otsused avaldatakse pärast vastuvõtmist Euroopa Liidu Teatajas, märkides ära nende jõustumise kuupäeva.
         
         
            Artikkel 3
            Käesolev otsus jõustub selle vastuvõtmise päeval.
         
         
            Luxembourg, 4. oktoober 2019
            
               
                  Nõukogu nimel
               
               
                  eesistuja
               
               K. MIKKONEN
            
         
         
            (1)  Nõukogu 16. juuni 2011. aasta otsus 2013/103/EL Euroopa Liidu ja Rahvusvaheliste Raudteevedude Valitsustevahelise Organisatsiooni vahelise lepingu (Euroopa Liidu ühinemise kohta 9. mai 1980. aasta rahvusvahelise raudteeveo konventsiooniga (COTIF), mida on muudetud 3. juuni 1999. aasta Vilniuse protokolliga) allakirjutamise ja sõlmimise kohta (ELT L 51, 23.2.2013, lk 1).
         
            (2)  Komisjoni 25. oktoobri 2018. aasta rakendusotsus (EL) 2018/1614, milles sätestatakse Euroopa Parlamendi ja nõukogu direktiivi (EL) 2016/797 artiklis 47 osutatud veeremiregistrite kirjeldused ning millega muudetakse komisjoni otsust 2007/756/EÜ ja tunnistatakse see kehtetuks (ELT L 268, 26.10.2018, lk 53).
         
            (3)  Komisjoni 16. mai 2019. aasta rakendusmäärus (EL) 2019/778, millega muudetakse komisjoni määrust (EL) nr 1305/2014 muudatuste juhtimise osas (ELT L 139I, 27.5.2019, lk 356).